ועדת העלייה, הקליטה והתפוצות, כנסת 19, פרוטוקול מספר 29, 2013-11-05 11:30

יואל רזבוזוב: שלום לכולם, כינסתי היום את ועדת העלייה, הקליטה והתפוצות בנושא רישיונות נהיגה לעולים חדשים וזאת לאחר שפנו אלי עולים רבים, בראשם ארגון "נפש בנפש".

יואל רזבוזוב: מבדיקות שערכתי, הגיעו לידיי ממצאים קצת מדאיגים.

יואל רזבוזוב: נמצאים אתנו כאן היום אורחים מכובדים, נציגי משרד התחבורה ורשות הרישוי.

יואל רזבוזוב: אני חושב שחשוב שנצא מהדיון הזה עם בשורה לעולים שהולכים לאיבוד בתוך הביורוקרטיה.

יואל רזבוזוב: אם ניתן לעשות תיקונים קטנים בתקנות, נשמח להמליץ עליהם כי יש דברים שלא מסתדרים, לפחות לי, והייתי שמח שהגופים האחראים על הנושא יתנו לנו הסבר מפורט.

יואל רזבוזוב: נמצא כאן חבר הכנסת דב ליפמן, שפנה אלי ויזם לקיים את הישיבה הזאת.

יואל רזבוזוב: אני חושב שהנושא חשוב מאוד לכלל אוכלוסיית העולים.

יואל רזבוזוב: דב, בבקשה.

דב ליפמן: תודה רבה כבוד היושב ראש, חז"ל מלמדים אותנו, ששלושה דברים נקנים בייסורים, אחד מהם זה ארץ ישראל.

דב ליפמן: אם לא הייתי אדם שהאמין לדברי חז"ל לפני תהליך העלייה שלי, אז במשך התהליך בוודאי האמנתי.

דב ליפמן: אבל אם לא האמנתי אפילו בתוך התהליך, עד שהגעתי לפה וניסיתי לקבל את רישיון הנהיגה שלי, אז אני אדם שמאמין בחז"ל כי באמת עברתי ייסורים.

דב ליפמן: אני אדם שבמשך 20 שנה נהגתי בארצות הברית, בלי שום דוח, בלי שום בעיה, ופה ממה שאני סבלתי, סבלתי בחוויה, סבלתי כספית, עד שהגעתי למצב שיש לי רישיון נהיגה פה בארץ, זה לא יאומן.

דב ליפמן: במשרד שלנו אנחנו מקבלים המון פניות ציבור לגבי תהליך העלייה.

דב ליפמן: אני יכול להעיד, שכמויות הפניות בעניין רישיון נהיגה הן יוצאות מן הכלל, אנשים שאומרים, אנחנו מסתדרים בכל הביורוקרטיה ובכל דבר אבל אנחנו לא יכולים לסבול את זה.

דב ליפמן: כמו שאמרתי, קודם כל העלויות, להגיע למצב שיש לך רישיון, אבל גם שוב ושוב ודורשים את זה ודורשים את זה והבחינה וכו'.

דב ליפמן: אדוני היושב ראש, אתה יודע, אני לא מגיע ודורש דברים, אני רוצה לשמוע, אני יושב פה ואני דורש משהו.

דב ליפמן: אני דורש, שאדם שיש לו רישיון נהיגה – זה הרישיון שלי בארצות הברית – שיוכל להחליף את רישיון הנהיגה שלו.

דב ליפמן: יש כל מיני דברים שכן צריך לעשות כדי להגיע למצב של קליטה מוצלחת, אין שום סיבה שאנחנו לא נצא מפה עם תגובה מהרשויות שבסוף המדיניות תהיה, שעולים יכולים להגיע למצב שמחליפים את רישיון הנהיגה שלהם והם יכולים לנהוג במדינת ישראל.

דב ליפמן: אני אשמח שזה מה שנשמע בסוף.

יואל רזבוזוב: תודה רבה לחבר הכנסת ליפמן.

יואל רזבוזוב: אנחנו נשמע קודם כל את הטענות ואז נאפשר לנציגי המשרדים לתת לנו סקירה או תשובות למה שנאמר כאן.

יואל רזבוזוב: לגבי המרת רישיון הנהיגה, אני התעסקתי בזה לפני כן, אני חושב שזה לא פשוט מכיוון שיש מדינות ששם ניתן לרכוש רישיון בכסף.

<ציון מזרחי: גם בטלפון.

יואל רזבוזוב: אנחנו נשמע את כולם.

אורי מקלב: מאפשרים לו לנהוג בארץ עם הרישיון הזה.

יואל רזבוזוב: מאפשרים שנה, שנה כן נוהגים אתו.

דב ליפמן: אז במשך שנה הרישיון בסדר ואחרי זה לא?

אורי מקלב: אתה יכול לנהוג עם הרישיון הזה גם 50 שנה, אם אתה יוצא ונכנס.

אורי מקלב: אותה מדינה שממנה אתה חושש, שממנה עולה העולה החדש, הוא יכול להיות בה תייר, הוא יכול לבוא ולבקר פה.

אורי מקלב: אם אנחנו חוששים מאנשים שלא יודעים לנהוג או שקונים רישיון בכסף - אז מה החשש?

אורי מקלב: ברשותך, מה קורה כאשר ישראלי יורד לארצות הברית והוא מגיע עם רישיון הנהיגה הישראלי שלו, האם מנפיקים לו רישיון אמריקאי או שהוא צריך להשתמש ברישיון הבינלאומי שלו?

אורי מקלב: אני לא מכיר את זה.

אורי מקלב: אדם ישראלי ירד לארצות הברית, נמצא שם בשליחות כמה שנים, אם הוא מגיע למשרדי הרישוי בארצות הברית ומבקש המרה של רישיון הנהיגה, האם עושים לו את זה?

אורי מקלב: ברשותך אדוני, באתי במיוחד לנושא שקשור לנושא הזה אבל קצת ארחיב אותו: ישנם סטודנטים שיש להם ויזת סטודנט לשלוש שנים – הם יכולים לקבל גם יותר - כאשר הסטודנט לומד נהיגה בארץ, הוא רוצה להנפיק את רישיון הנהיגה שלו מכיוון שהוא נמצא כאן שלוש שנים והוא רוצה לנהוג, הוא לא הגיע עם רישיון נהיגה בינלאומי או רישיון נהיגה מהמדינה, הוא לומד פה נהיגה, עובר טסט במשרד הרישוי הישראלי ולא מנפיקים לו רישיון נהיגה.

יואל רזבוזוב: למה?

אורי מקלב: מנפיקים לו רישיון נהיגה זמני, נייר למשך חצי שנה ובכל חצי שנה הוא צריך לבוא ולחדש את הרישיון הזה.

אורי מקלב: מיותר לציין כמה שזה מכביד וכמה זה ביורוקרטי.

אורי מקלב: תשאל אותי למה זה קשור לוועדת הקליטה?

אורי מקלב: קודם כל, אתה דן במכלול הדברים ויש נגיעה בין הדברים האלה, אבל לקחתי בחשבון, שלא מעט מאותם סטודנטים שנמצאים כאן תחת ויזת שהיית סטודנט לשלוש שנים, חלק לא מבוטל מהם בסוף הופכים לעולים חדשים, הם מסיימים ללמוד פה ונשארים וזה חלק מהתהליך.

אורי מקלב: אני אומר את זה כאן, זו ועדה של הכנסת והיא ועדה פתוחה, אני פניתי למשרד הרישוי ואני מבין שזו לא הוראה של משרד הרישוי, זו הוראה של שירותי הביטחון מתוך חשש שיבוא סטודנט, שיש חשש שהוא ישתמש ברישיון הנהיגה הזה כמסמך כמו תעודה מזהה ממש, כמו שאנחנו משתמשים בארץ ברישיון הנהיגה כתעודת זהות ויחשבו שזהותו ישראלית בזמן שהוא שוהה כסטודנט.

אורי מקלב: זו החלטה גורפת, זו החלטה שמקשה על כולם כי אם יש תקלה אי אפשר במחי יד לתת הוראה מבלי שאנחנו יודעים את ההשלכות על אותם 90%-95% שאין חשש לגביהם ואולי בדרך קלה, אולי קלה לשירותי הביטחון, להתעסק עם זה, אנחנו גורמים עוול רחב מאוד לציבור גדול מאוד שסובל באופן אמיתי.

אורי מקלב: אני אתן לכם דוגמה, אותו סטודנט חוזר לארץ מולדתו, או שהוא תייר, או שהוא נוסע למקום אחר, אין לו רישיון נהיגה בגלל שהנייר הזה הוא לא רישיון בינלאומי.

אורי מקלב: הוא למד כאן נהיגה, שילם, עבר טסט, לא רק שבארץ הוא נמצא בבעיה - - -

יואל רזבוזוב: לא היה לו רישיון לפני כן?

אורי מקלב: לא, הוא הגיע צעיר, הוא לא למד נהיגה, שמע שכאן לא קונים רישיון בכסף, רצה ללמוד נהיגה פה ולאחר מכן לקבל רישיון.

אורי מקלב: הוא סטודנט והוא גם לומד נהיגה ואין סתירה בין הדברים.

אורי מקלב: זה דבר שלא קיים באף מדינה ואנחנו מכבידים מאוד.

אורי מקלב: ויזת סטודנט היא לשלוש שנים, אבל זה יכול להיות נכון גם לגבי תייר, לגבי אחרים שלא נותנים להם, אנשים שנמצאים פה בשליחות תקופה ארוכה, לא מנפיקים להם תעודה ולא רישיון שיש לו תוקף בינלאומי, תוקף שלא צריך לבוא לחדש כל חצי שנה.

אורי מקלב: אני לא בקי בפתרונות ביטחוניים אבל אולי לעשות משהו שונה.

אורי מקלב: אנחנו לא נותנים את השירות המלא ונעשה להם עוול גדול מאוד.

אורי מקלב: תודה.

יואל רזבוזוב: תודה לך.

אורי מקלב: אגב, הנושא הזה הגיע אליי כיושב ראש הוועדה לפניות הציבור בזמנו, בסוף הקדנציה שלי כיושב ראש הוועדה.

אורי מקלב: אני אומר, עכשיו, שאתה היושב ראש, אני מנצל את ההזדמנות לבוא לכאן ואולי לקדם את הנושא הזה כאן.

יואל רזבוזוב: בשמחה, ננסה להקל על התהליך.

יואל רזבוזוב: אני מבקש מיהונתן טיילור מארגון "נפש בנפש" לפרט יותר בנושא.

<יהונתן טיילור: אז באופן כללי, "נפש בנפש" זה ארגון שהוקם על בסיס ההבנה, שלהסיר חסמים ביורוקרטיים זה מה שיגביר את העלייה לישראל.

<יהונתן טיילור: חלק מהעבודה שלי היא בעצם לעזור לעולים מול הביורוקרטיה הישראלית וכחלק מהעבודה שלי אני מקבל אחוז גדול מאוד של פניות בנושא הזה, שזה תהליך שלכאורה אמור להיות פשוט, המרת רישיון נהיגה.

<יהונתן טיילור: אני אסביר בקצרה את התהליך, אדם עושה בדיקת עיניים, לאחר מכן בדיקת רופא, לאחר מכן הולך למשרד הרישוי על מנת שיאשרו לו שהוא יכול להמיר את הרישיון.

<יהונתן טיילור: לאחר מכן הוא צריך למצוא מורה נהיגה, לעבור שיעור או שניים, משם הולך לדואר, צריך לשלם על המבחן, עושה את המבחן, חוזר למשרד הרישוי ומקבל את הרישיון.

יואל רזבוזוב: תהליך רגיל כמו שכולם עושים.

<יהונתן טיילור: כן.

אורי מקלב: פה מסתפקים בשיעור אחד.

<יהונתן טיילור: תזכור, מדובר בהמרה, זה מישהו שכבר יש לו רישיון, זה לא מישהו שעושה מההתחלה.

<מירב תורג'מן: אין מגבלה בתקנות על מספר שיעורים כמו שיש על נהג חדש, אין דרישה כזאת.

יואל רזבוזוב: אין דרישה, הוא יכול לגשת ישר לטסט.

אורי מקלב: אף מורה לא יאפשר לגשת לטסט בלי שיעור נהיגה לפני כן.

<יהונתן טיילור: צריך שמורה יגיש אותו לטסט.

<יהונתן טיילור: בשביל לעשות טסט הוא צריך שמורה נהיגה יגיש אותו לטסט ואף מורה לא מוכן סתם להגיש מישהו מבלי שהוא יעבור שיעור.

<יהונתן טיילור: בעבר ההמרה היתה אוטומטית, בעבר זה אומר בשנות השמונים.

<יהונתן טיילור: חלק ממה שנאמר כאן, איך אתה סומך על אדם שיכול לנהוג שנה בארץ בלי שום בעיה ואחרי שנה אתה פתאום אומר, רגע, אני כבר לא סומך עליו.

יואל רזבוזוב: שלא יתעוררו עכשיו ויחסמו גם את השנה הראשונה.

אורי מקלב: הם לא יכולים, זה רישיון בינלאומי.

<יהונתן טיילור: הבעיות העיקריות מגיעות בנגישות.

<יהונתן טיילור: יש כחמישה משרדי רישוי שעושים המרת רישיון נהיגה, שזה חותמת בלבד, הם עושים בדיקה, רואים שהכול תקין והם מעבירים חותמת.

יואל רזבוזוב: מתוך כמה משרדי רישוי בסך הכול?

<יהונתן טיילור: עשרות.

<יהונתן טיילור: אדם שגר בכפר סבא למשל, צריך לנסוע עד לחולון כדי להמיר רישיון.

<יהונתן טיילור: אין סיבה שהוא יעזוב את כפר סבא כדי לעשות דבר כזה.

<יהונתן טיילור: דבר בעייתי נוסף זה מבחינת המחסור בהקצאות למבחני רישוי.

<יהונתן טיילור: עולים וגם מורי נהיגה שעובדים אתנו ואנחנו עוזרים דרכם לעולים, הם אומרים לנו, אין לנו טסטים.

<יהונתן טיילור: בשעה זו יש הפגנה של מורי נהיגה על כך שאין הקצאות לטסטים, גם כשיש הקצאות, הם מעדיפים להביא לתלמידים שלמדו אצלם 35 שיעורים והם יגישו אותם לטסט מאשר אדם שהם לא מכירים ויעשה שיעור אחד.

<יהונתן טיילור: מבחינת מבחן הרישוי עצמו – בדף שמונח לפניכם, הליך ההמרה זה אחד הדברים הבעייתיים ביותר, הטסטים מוגדרים פתאום כמבחן שליטה, לא טסט.

<יהונתן טיילור: טסט זה מישהו שהוא נהג חדש והוא צריך לעשות טסט.

יואל רזבוזוב: אני רוצה להחזיר אותך אחורה, עד כמה יש רצון למורה הנהיגה לתת את הטסט הזה מבלי לעשות שיעורים?

יואל רזבוזוב: הוא מעדיף לעשות שיעורי נהיגה.

<יהונתן טיילור: הוא מעדיף שבן אדם יעשה אצלו כמה שיותר שיעורים.

יואל רזבוזוב: כמה שיותר ואז הוא יעדיף לדחות אותו, כאן כבר יש בעיה.

<יהונתן טיילור: אין להם שום תמריץ לתת קדימות לעולים חדשים.

<יהונתן טיילור: מבחינת המבחן – זה פניות שהגיעו אלי – זה אמור להיות מבחן שליטה.

<יהונתן טיילור: מבחן שליטה אמור לבדוק שהאדם יודע לנהוג.

<יהונתן טיילור: זה לא טסט לבדוק חניה אחורית וכו'.

<יהונתן טיילור: עולים פונים אלינו ואומרים, מבחן השליטה שלהם היה שלוש דקות בלבד.

<יהונתן טיילור: עולה שני ציין שהמבחן שלו ארך כשעה והיה צריך לעשות גם חניה אחורית.

יואל רזבוזוב: יכול להיות שמורה הנהיגה ראה שהוא נוהג - - -

<יהונתן טיילור: זאת הבעיה, אין שום הגדרה של מה זה מבחן שליטה.

<יהונתן טיילור: אם זה מבחן של עשר דקות, שזה יהיה מבחן של עשר דקות.

<יהונתן טיילור: אם זה מבחן של שעה, שיהיה שעה.

יואל רזבוזוב: אבל אם מורה רואה תוך כמה דקות שאני נוהג טוב, אז למה לסחוב אותי עשר דקות, רבע שעה?

יואל רזבוזוב: ואם הפוך, המורה רואה שאני בלחץ, אולי אפשר להאריך את המבחן.

<יהונתן טיילור: אנחנו מבקשים שהקריטריונים יוגדרו מראש, מה הקריטריונים למבחן שליטה, האם צריך לעשות חניה, לא צריך לעשות חניה, האם יש זמן מוגדר, לא זמן מוגדר.

אורי מקלב: יש עוד אנשים שעוברים מבחן שליטה, זה סוג האנשים שיש להם רישיון נהיגה ישראלי שאינו בתוקף ולא חידשו אותו שנתיים-שלוש, הם גם האנשים שנכנסים תחת הקטגוריה של מבחן שליטה.

אורי מקלב: אדוני היושב ראש, יש עוד אנשים שעוברים רק מבחן שליטה ולא טסט מעשי, גם ישראלים שעברו את הטסט בארץ ולא חידשו את הרישיון משום מה במשך שלוש שנים, ארבע שנים, אני לא יודע מה בדיוק החוק אומר, גם אלה עוברים מבחן שליטה וזה נושא שכדאי לטפל גם בו אם אתה מטפל במגוון הדברים.

אורי מקלב: ישראלי שנסע לחוץ לארץ לצורך לימודים או לא משנה, לא חידש את הרישיון שלו כשהוא נהג שם, כשהוא חוזר לארץ הוא צריך לעבור את אותו מבחן שליטה שהוא בהחלט מרתיע אנשים.

אורי מקלב: הוא אומר, נהגתי כל הזמן, מה ההבדל ביני לבין אדם שנמצא בארץ, לא נהג עשר שנים והוא עולה חזרה לרכב?

אורי מקלב: הדברים האלה הם לקונה שישנה בכל הנושא של המבחנים.

<ציון מזרחי: אם אדוני מדבר על עשר שנים, הוא עושה הכול מחדש.

אורי מקלב: איך אתה יכול לדעת?

אורי מקלב: איך אתה יכול לדעת?

אורי מקלב: אני לא נהגתי עשר שנים, עשיתי טסט לפני עשר שנים, חידשתי את הרישיון כל שנתיים או כל חמש שנים - - - -

<ציון מזרחי: אבל אם הרישיון לא היה בתוקף עשר שנים - - -

אורי מקלב: הרישיון היה בתוקף.

אורי מקלב: הרישיון היה בתוקף, הוא נהג עם הרישיון הזה, הוא היה בתוקף, הוא נהג בכל מדינה שהוא היה בה.

יואל רזבוזוב: ציון מזרחי, מנהל אגף הרישוי.

<יהונתן טיילור: יש לי רק עוד שתי נקודות.

<יהונתן טיילור: האחת, מבחינת ההוצאות הכלכליות, רק שתבינו, בדיקת העיניים עולה 50 שקלים, שיעור נהיגה, אם אדם עושה שיעור אחד זה עולה 110 שקלים, אם זה על רכב אוטומט – 130 שקלים.

<יהונתן טיילור: אגרת מבחן 65 שקלים.

<יהונתן טיילור: המבחן עצמו הוא 400 שקלים על שימוש ברכב ועוד 400 שקלים על הרישיון עצמו.

<יהונתן טיילור: זה מגיע ליותר מ-1,000 שקלים, לפעמים יותר, תלוי כמה שיעורים היית צריך לעשות.

<יהונתן טיילור: ואם אתה מדבר על משפחה, למשל זוג שהגיע עם ילד שעבר את גיל 17, זה הוצאות מטורפות בשנה הראשונה של העלייה.

<יהונתן טיילור: הדבר הבא שרציתי לגעת בו, בדרך כלל כשאדם מקבל את הטופס הירוק עבור בדיקת עיניים, הוא צריך לקבל אישור רופא שאין לו בעיות רפואיות.

<יהונתן טיילור: מדובר באנשים שנוהגים לפעמים 30-40 שנה, הם לוקחים את אותה תרופה כבר 20 שנה ואין לה שום השפעה על הנהיגה.

<יהונתן טיילור: אבל מה, הוא רושם את זה על הטופס, זה מגיע למשרד הרישוי, הם אומרים, אנחנו לא מכירים את התרופה הזאת או יכול להיות שיש פה בעיה אז הם שולחים את זה לרופא של משרד הרישוי.

<יהונתן טיילור: רופא של משרד הרישוי יכול להגיד, יש פה בעיה יותר רצינית אז אנחנו צריכים להפנות את זה למרב"ד, שזה מכון רפואי לבטיחות בדרכים ואז הוא יכול להיתקע חודשים.

יואל רזבוזוב: אני כן מסכים לתקנה הזאת שצריך לעשות בדיקות כי אם קורה משהו זו כבר סכנת חיי אדם.

יואל רזבוזוב: מבחינת לוח הזמנים, נשמע בהמשך איך הגופים האלה עובדים.

<יהונתן טיילור: אבל אם יש חותמת של רופא שהוא מכיר את הבן אדם, הוא בדק אותו והאדם נוהג בחו"ל כבר 20 שנה ולוקח את אותה תרופה ואין לזה שום השפעה על הנהיגה, אנחנו לא רואים שום צורך - - -

<מירב תורג'מן: אני רוצה לומר, שמדובר בבדיקה ולא בחוות דעת של הרופא, הוא רק נדרש לתת טופס בדיקה שמצביע מה מצבו הרפואי אבל לא איזה שהיא חוות דעת אם הוא כשיר או לא כשיר לנהוג.

אורי מקלב: אדוני היושב ראש, מה מפריע לבן אדם עולה חדש שמגיע עם רישיון בינלאומי להמשיך לנהוג עם הרישיון הבינלאומי שלו, יש הגבלה בשימוש?

<יהונתן טיילור: אחרי שנה הוא כבר לא יכול להשתמש.

יואל רזבוזוב: אנחנו נשמע על כך בהמשך כי יש פה איזה שהיא סתירה.

<יהונתן טיילור: רק לדוגמה, יש לנו מישהו שכבר בחודש מרץ פנה למשרד הרישוי להמרת רישיון, שלחו את הטפסים שלו למרב"ד, אנחנו כבר באוקטובר והוא עדיין לא קיבל תשובה.

<יהונתן טיילור: אני לא יודע למה לוקח שבעה חודשים להחליט אם הוא יכול לנהוג או לא יכול לנהוג.

יואל רזבוזוב: קודם כל, ארגון "נפש בנפש", אתם יודעים שאנחנו עוסקים בזה, אתם רשאים לפנות אלינו ואנחנו יכולים לעזור נקודתית בסיפור הזה, לפנות למרב"ד ולראות למה זה לוקח כל כך הרבה זמן.

<יהונתן טיילור: דבר אחרון שרציתי לציין, אם אדם נכשל בשני מבחני שליטה, הוא צריך לעשות מבחן תיאוריה.

<יהונתן טיילור: אני לא יודע מי מכם ראה מבחן תיאוריה באנגלית, אבל אם תקראו אותו לא תבינו מילה, זה יכול להיות דובר אנגלית ברמה הכי גבוהה, זה פשוט מבחן לא מובן, אין שום חוברות לימוד למבחן הזה, אין שום חוברות לימוד בשום שפה, יש רק חוברות של שאלות שמתורגמות.

<יהונתן טיילור: אני אומר לכולם פה, מי שיסתכל על המבחן, הוא לא יבין מילה ממה שכתוב בו, זה חסר היגיון פנימי מבחינת המבחן עצמו.

<יהונתן טיילור: המון עולים פונים אלינו: תעזרו לנו עם מבחן התיאוריה הזה, אנחנו לא מצליחים להבין אותו.

יואל רזבוזוב: אתה אומר שחומר הלימוד לא תואם - - -

<יהונתן טיילור: אין חומר לימוד, יש רק דוגמאות של שאלות.

יואל רזבוזוב: אין חומר לימוד בשפות?

<יהונתן טיילור: אין חומר לימוד בשפות.

יואל רזבוזוב: אני יודע שלפחות ברוסית יש חומר לימוד.

<יהונתן טיילור: אין.

<יהונתן טיילור: יש חוברות עם שאלות.

יואל רזבוזוב: יש חוברות, דיסקים, זה קיים, לפחות ממה שאני מכיר.

<יהונתן טיילור: לא ממה שבדקנו.

יואל רזבוזוב: תודה רבה ליהונתן טיילור.

יואל רזבוזוב: אני רוצה לשמוע את עורך דין נעם שרייבר, בבקשה.

<נעם שרייבר: אני רוצה להציג את הארגון שאני בא ממנו, אני מטעם "קהלת", עמותה החותרת לקידום חירות הפרט, בין היתר אנחנו מנסים לסייע לעולים חדשים בכל מיני תחומים, אחד מהם זה גם המרת רישיונות נהיגה.

<נעם שרייבר: באופן אישי, אם לא שמתם לב, אני בעצמי עולה חדש, כבר לא אבל הייתי וגם אני הייתי צריך לעבור את אותה סאגה של המרת רישיון, וכן, קניתי את הרישיון שלי, זה מה שאני יכול להגיד, אחרי 2,500 שקלים.

<נעם שרייבר: ניגשתי למבחן פעמיים כי נכשלתי בפעם הראשונה ללא נימוק, קיבלתי את הרישיון, על אף שהיה לי ניסיון רב בארצות הברית, גם בארץ נהגתי.

<נעם שרייבר: אנחנו שותפים בדעה לכל מה שנאמר פה, במיוחד, הייתי מגדיר את זה כבעיה לוגית, עצם העובדה שבתקופה של השנה הראשונה רישיון הנהיגה מוכר, זאת אומרת שאין בעיה מהותית ברישיון, לא חוששים שהבן אדם הזה לא יודע לנהוג, עובדה, כי אנחנו מכירים בזה הן בפן הפלילי והן בפן הביטוחי.

<נעם שרייבר: עולה חדש שמגיע ארצה וקונה רכב מיד, חברת הביטוח מכסה, כלומר, הרישיון שלו תקף.

<נעם שרייבר: גם מהבחינה הפלילית, אם שוטר עוצר אותו, הרישיון בתוקף.

יואל רזבוזוב: ומה קורה אחרי שנה?

<נעם שרייבר: בוא נדבר קצת אחרי זה.

<נעם שרייבר: אחרי שנה, על פי החוק, אם אני עולה חדש ואני נוהג בשנה השנייה, שוטר עוצר אותי – משפט או קנס, על פי העבירה ועל פי החוק.

<נעם שרייבר: גם מבחינת הביטוח, על פי החוק הטהור, לכאורה, אם אני נוהג ואני מעורב בתאונת דרכים אחרי שרישיון הנהיגה פג, כלומר, אחרי שנה, אין לי כיסוי ביטוחי.

<נעם שרייבר: מה שקורה בפועל בשטח, זה לא כך, שוטרים אינם בקיאים בזה.

<נעם שרייבר: אז מה שקורה, הרבה פעמים, בגלל שאין להם כוח והם לא יודעים איך לבדוק ולא כל עולה חדש מביא את הדרכון שלו כדי שהשוטר יבדוק מתי הוא נכנס, כמה זמן הוא פה, מגישים אותו ישר למשפט.

<נעם שרייבר: מה שקורה בפועל, השופטים מזכים אותו כי הם בעצמם מעבירים ביקורת על התקנה הזאת.

<נעם שרייבר: הם לא מבינים איך זה היום, בעידן המודרני, למה אדם שבא מארצות הברית, יש לו רישיון, נוהג, יודע לנהוג – מזכים אותם.

<נעם שרייבר: אבל מבחינת הביטוח זה לא ככה, מישהו שנוהג כאן 15 שנה עם רישיון בתוקף מארצות הברית, חברות הביטוח טוענות שזה לא חל, כשיש דיון, בתי המשפט נוטים שלא להכיר ברישיון.

<נעם שרייבר: שתי הערות.

<נעם שרייבר: האחת, זו בעיה רצינית, אדם שמעורב בתאונת דרכים ונגרם לו נזק עצום, אם אין לו ביטוח הוא חסר אונים וזה בגלל בעיה טכנית שהרישיון שלו לא תקף בגלל איזה תקנה שמחייבת אחרי שנה לחדש את הרישיון.

<נעם שרייבר: פתאום אותו אדם אחרי שנה לא יודע לנהוג?

<נעם שרייבר: שופטים, גם בבית המשפט העליון מעבירים ביקורת על העניין הזה.

<נעם שרייבר: הערה שנייה, השופטים בעצמם מודעים לבעיה הזאת והם קוראים לבית המחוקקים לשנות את העניין הזה.

<נעם שרייבר: אני אציין משהו אישי, כשאני נהגתי עם הרישיון שלי מארצות הברית, פעמיים נעצרתי ולא קרה שום דבר, השוטר שחרר אותי.

<נעם שרייבר: זאת אומרת, יש פה בעיה ביישום המדיניות.

<נעם שרייבר: המדיניות עצמה בעייתית מאוד אבל גם היישום אינו אפשרי.

<נעם שרייבר: אז אנחנו גם שותפים, ההמלצה שלנו, שרישיון הנהיגה יהיה מוכר באופן אוטומטי.

<נעם שרייבר: אנחנו כן חושבים שלמשרד התחבורה יש זכות ואף חובה לפקח ולערוך ביקורת על הנהגים בכבישי ישראל, אבל בשביל זה לא צריך לעבור את כל הסאגה הזאת, אפשר להסדיר את זה באופן פשוט, אפילו אוטומטי, בלי שום חובה להגיע למשרד הרישוי.

<נעם שרייבר: אפשר לשלוח צילום של תעודת העולה, של רישיון הנהיגה, כל מסמך שמשרד הרישוי יבקש, לשלוח באינטרנט או בדואר ושישלחו לי את רישיון הנהיגה שלי תוך שבועיים.

<נעם שרייבר: אם רוצים לעשות את זה קל יותר, אפשר לשתף פעולה בין משרד הקליטה לבין משרד התחבורה, להפוך את ההמרה כחלק מתהליך הקליטה.

<נעם שרייבר: בפועל, מה שקורה, אני מכיר המון עולים חדשים שלא עושים את זה, הם מסתכנים ולא עושים את זה, לא משנים את הרישיון כי אין להם את הכוח ואת הכסף.

<נעם שרייבר: אני מודה לכם על הדיון היום.

יואל רזבוזוב: תודה לעורך דין נעם שרייבר.

אברהם מיכאלי: מה קורה למישהו שמגיע מאנגליה?

יואל רזבוזוב: אותו הדבר.

אברהם מיכאלי: לא, יש סיכוי שלא ימירו לו את זה, הוא לא יודע איך לנהוג בארץ, הוא יעשה תאונות.

<נעם שרייבר: העובדה היא, שעולה חדש מאנגליה, שנה ראשונה, מותר לו לנהוג.

<נעם שרייבר: הרישיון הבינלאומי מאפשר לו לנהוג.

אברהם מיכאלי: שם יגידו לו, תנהג קודם בארץ - - -

יואל רזבוזוב: יש פה איזה שהיא סתירה.

יואל רזבוזוב: אסתר בלום, מועצת ארגוני העולים, בבקשה.

<אסתר בלום: תודה רבה על הדיון בנושא.

<אסתר בלום: אנחנו נתקלנו בבעיה שלכאורה היא בעיה טכנית.

<אסתר בלום: מה שקורה, בשנתיים האחרונות ישנה מערכת חדשה, מערכת ממוחשבת שמקשרת בין סוכני הביטוח למשרד התחבורה.

<אסתר בלום: כשהעולה מגיע לסוכן הביטוח כדי לרכוש ביטוח, כשהוא כבר קיבל את רישיון הנהיגה, סוכן הביטוח לא רואה במערכת שלו שהוא עולה חדש ושהוא קיבל את הרישיון שלו לפני 20 או 15 שנה, הוא רואה את תאריך ההנפקה הראשוני בארץ ובאופן אוטומטי המערכת מחייבת אותו כנהג חדש.

<אסתר בלום: בעיה פשוטה.

<אסתר בלום: אנחנו דיברנו עם כמה סוכני ביטוח, האנשים אומרים לנו, שאם הם רואים עולה חדש, שומעים את המבטא, הם שואלים אותו, אתה עולה חדש, יש לך רישיון מחוץ לארץ, תביא לנו, אנחנו נאשר כי הוא לא נהג חדש.

<אסתר בלום: אנחנו מבקשים לבדוק איפה הבעיה כי אנחנו פנינו למשרד הרישוי וגם לסוכני הביטוח, אף אחד לא מוכן לעזור לנו להבין איך שתי המערכות עובדות, כל אחד אומר לנו, זו המערכת של משרד זה, אנחנו רק רואים מה שיש במסך שלנו ובאמצע נמצא העולה הפשוט שצריך להוציא עוד כסף, סתם גניבה.

יואל רזבוזוב: אם אותו עולה חדש מנסה לערער, אם הוא מערער אז הם כן הולכים לקראתו?

<אסתר בלום: ברור.

<אסתר בלום: אם הוא בא – אנחנו אומרים את זה לעולים, אנחנו אומרים, תגידו להם - - -

<ציון מזרחי: אפשר שהיא תגדיר את הבעיה?

יואל רזבוזוב: הבעיה מובנת.

<ציון מזרחי: מה הבעיה עם חברת הביטוח?

<אסתר בלום: חברת הביטוח, כאשר העולה מגיע אליה לקחת את הביטוח בפעם הראשונה אחרי שהוא קיבל את הרישיון - - -

<ציון מזרחי: אבל אנחנו מציינים, זו המרה על פי רישיון זר.

<אסתר בלום: סוכני הביטוח אומרים שזה לא רשום.

<ציון מזרחי: זה כתוב שחור על גבי לבן.

<אסתר בלום: איפה זה כתוב, במערכת?

<ציון מזרחי: ברישיון הנהיגה.

<אסתר בלום: לא, אבל הוא לא צריך להראות לו את רישיון הנהיגה.

<אסתר בלום: לפי המערכת החדשה, הוא לא צריך להראות לו את הרישיון.

<אסתר בלום: זה מה שקרה עד לפני שנתיים, כאשר המערכת לא היתה ממוחשבת.

<אסתר בלום: עכשיו הכול ממוחשב, כל עוד היה צריך להראות את הרישיון, ההערה הזאת היתה רשומה ואז ידעו, היום הם לא יודעים.

<אסתר בלום: אם העולה יודע, הוא אומר, סליחה, סוכן יקר, תדע שאני עולה חדש, הנה ההוכחה.

<אסתר בלום: הרי הכול נעשה לפי תעודת זהות, הוא מקליד את תעודת זהות, ברגע שהוא מקליד את תעודת הזהות, צף לו התאריך והמערכת עושה הכול.

אורי מקלב: אנחנו מבינים מאוד את מה שאת אומרת מכיוון שעולה חדש הוא לא עובד 30 שנה במשרד התחבורה והוא לא עובד ממשלתי והוא לא יודע זאת וכשהוא מגיע לסוכן הביטוח וסוכן הביטוח רואה רישיון, נותן לו מחיר גבוה.

אורי מקלב: דרך אגב, כנראה גם הפרמיה שלו יותר גבוהה ואם הוא עושה ביטוח מקיף על הרכב שלו, אז האחוזים שלו גם יותר גבוהים.

<אסתר בלום: הביטוח נעשה על פי מספר תעודת זהות.

אורי מקלב: הוא מסתכל עליו כעל נהג חדש עם כל המגבלות שיש, כולל מחיר גבוה יותר לנהג חדש.

יואל רזבוזוב: אם זה כשל טכני, יש כאן את נציגי משרד התחבורה, עוד מעט נגיע אליהם.

יואל רזבוזוב: דני קדרון, בבקשה.

<דני קדרון: תודה רבה.

<דני קדרון: שמי דני קדרון, נציג "תנו יד לחירש ונכים למען נכים" ארגון ארצי חברתי.

<דני קדרון: משה בר, הבחור שאני עובד אתו, אנחנו כבר 20 שנה במשכן.

<דני קדרון: אנחנו מייצגים 800,000 נכים, הבעיה היא עם עולים נכים עם מוגבלויות, איך אנחנו עוזרים להם?

<דני קדרון: חשוב מאוד לקחת בחשבון, כבוד היושב ראש, כאשר מגיעים עולים נכים למדינה, ברוכים הבאים, שיהיו בריאים, אבל הם בבעיה, מטרטרים אותם, הם לא יכולים ללכת, משה ואני הולכים במקומם ומנסים לעשות עבורם את הדברים.

<דני קדרון: ישנם מצבים שמגיעים לייאוש ולכן הוועדה תבורך אם יעזרו גם לעולים הנכים.

<דני קדרון: תודה רבה לכם.

יואל רזבוזוב: תודה לך.

יואל רזבוזוב: צריך לשמוע מה הפרוצדורה לגבי נכים שהם לא עולים ואז לראות איפה אנחנו טועים כאן.

יואל רזבוזוב: ציון מזרחי, בבקשה.

אורי מקלב: אני מניח שהם עוברים מבחן של נכים.

יואל רזבוזוב: אז צריך לראות מבחינת הטופסולוגיה איפה זה - - -

אורי מקלב: האם יש דבר כזה שנקרא טסט של קליטה גם בשביל נכים?

אורי מקלב: לא.

אורי מקלב: אז נכה צריך לעבור טסט רגיל, טסט של נכה.

יואל רזבוזוב: חבר הכנסת מקלב, בוא נשמע את ציון מזרחי מנהל אגף הרישוי.

יואל רזבוזוב: רשמת בפניך את הנקודות?

יואל רזבוזוב: נשמע את תגובתך.

<ציון מזרחי: קודם כל, בוקר טוב לכולם.

יואל רזבוזוב: צהריים טובים.

<ציון מזרחי: אני מצטער שלא קיבלנו מראש את המסמכים האלה, אבל אנחנו כאן, אנחנו נגיב.

<דנה גורדון שושני: עיקרי הדברים כן הועברו למשרד.

<ציון מזרחי: צר לי, אלי הם לא הגיעו, אני מתנצל.

<ציון מזרחי: דבר ראשון, כבוד היושב ראש, אתה הערת הערת ביניים, אני גם הערתי קריאת ביניים כמו שמותר בכנסת, שיש מדינות ששם מקבלים את רישיון הנהיגה בטלפון.

<ציון מזרחי: זה בסדר, לא בודקים את האיש, לא בוחנים אותו ואין בעיה, הוא עולה על הכביש.

<ציון מזרחי: אנחנו מדינה שקולטת עלייה, אנחנו לא מתכחשים לזה, אנחנו צריכים לתת את השירות הטוב ביותר לכל אזרח, ודאי אזרח שרוצה לבוא לשוב למדינה או לעלות אליה.

<ציון מזרחי: דבר שני שאני רוצה לומר, בראש וראשונה כשאנחנו באים לעסוק בעניין הזה אנחנו מדברים על בטיחותם של כל המשתמשים בדרך, אתה נוהג שם, הוא נוהג שם, אני נוהג שם, כולנו נוהגים שם.

<ציון מזרחי: אמר כאן איש מכובד, אני לא יודע מה שמו - -

יואל רזבוזוב: חבר הכנסת אורי מקלב.

אורי מקלב: וחבר הכנסת מיכאלי.

<ציון מזרחי: --הוא שאל שאלה, אותו אחד שמגיע מהודו או מאנגליה או מיפן, ששם נוהגים בצד שמאל, הוא פתאום נופל הנה עם נסיעה אחרת והוא צריך להסתדר עם זה.

<ציון מזרחי: כשאנחנו מדברים על המרה, המרה היא, כל אחד שמגיע ארצה, מציג את רישיון הנהיגה, את המסמכים המקוריים של רישיון הנהיגה בתוקף ממדינתו, עם רצף כזה או אחר.

<ציון מזרחי: עניין של כשירות רפואית הוא דבר ראשון במעלה שאין לפסוח עליו.

<ציון מזרחי: אם יש לצערי בעיות רפואיות כאלה או אחרות, בין אם בהצהרת אמת ובין אם דברי הרופא, הרי שאלה נבדקים על ידי רופא אגף הרישוי או שמועברות למכון הרפואי, אך זה עניין כבד יותר.

<ציון מזרחי: אל נשכח שמדובר בבטיחות בדרכים של כולם, לא שלי לבד.

<ציון מזרחי: אנחנו מאמתים את המסמכים, אנחנו מעניקים פטור ממבחן עיוני, מחייבים במבחן שליטה, אגרה, שזה הכסף שהמדינה גובה, חצי אגרה, 55 שקלים, מחצית האגרה, לא אגרה מלאה.

<ציון מזרחי: שאר הדברים שמסביב - - -

יואל רזבוזוב: מה זה 400 השקלים שדיברתם עליהם?

אורי מקלב: זה עבור מורה הנהיגה, עבור העמדה של הרכב לרשות הנבחן.

<ציון מזרחי: מורה הנהיגה עושה בהסכם עם מישהו, אתה שוכר ממנו את השירות וזה בשוק החופשי ואנחנו לא מתערבים בזה לגבי אף אחד.

אורי מקלב: זה עוול שאתם לא מתערבים.

יואל רזבוזוב: אבל אם נתערב, מורי הנהיגה לא ירצו לקבל את העולים כי לא יהיה כדאי להם לקבל אותם על חשבון האחרים.

יואל רזבוזוב: בואו נשמע את ציון עד הסוף.

יואל רזבוזוב: חבר הכנסת מקלב, נשמע את הדברים עד הסוף.

<ציון מזרחי: מבחן שליטה, מטבע הדברים שמבחן שליטה הוא מבחן שאותו נהג צריך להוכיח שהוא שולט, הוא יודע, הוא מכיר איך פונים ימינה, הוא יודע למי לתת זכות קדימה, הוא מכיר את הדברים הבסיסיים ביותר.

<ציון מזרחי: לא מבקשים ממנו להתחיל לעשות רברס או זינוק בעלייה, אין את הדברים האלה.

<ציון מזרחי: ואם היה דבר כזה חריג במשך שעה שלמה, קשה לי להאמין אבל אני מוכן לקבל את זה ולבדוק את זה אישית.

יואל רזבוזוב: יש הגדרה מדויקת למבחן שליטה?

<ציון מזרחי: מבחן שליטה מתקיים בין 10 דקות ל-15 דקות, בודקים בו בעיקר את השליטה של האיש ברכב, את המיומנות שלו.

<ציון מזרחי: רוב העולים החדשים בוחרים לנהוג ברכב אוטומט.

יואל רזבוזוב: מה אחוזי ההצלחה במבחני השליטה?

<ציון מזרחי: די גבוהים, גבוהים מאוד.

<ציון מזרחי: באמת, גבוהים מאוד.

<ציון מזרחי: אני מדבר על אחוזים ענקיים.

יואל רזבוזוב: זה אמור להיות 99%.

<ציון מזרחי: גם אם אני לוקח את המבחן השני, אנחנו מדברים על אחוזים גבוהים מאוד.

יואל רזבוזוב: צריך לבדוק את הנתון הזה על אחוזי ההצלחה.

יואל רזבוזוב: אם אחוזי ההצלחה גבוהים, סימן שזה עובד.

יואל רזבוזוב: אם לא, זו כבר נורה אדומה למשהו שאולי המורה רוצה עוד שיעורים.

אורי מקלב: אולי אדוני ישאל, מה אחוזי ההצלחה במבחן העיוני?

יואל רזבוזוב: אבל אין חובה על מבחן עיוני.

אורי מקלב: לא, מי שלא עובר פעמיים מבחן מעשי, צריך לעבור מבחן עיוני.

אורי מקלב: לפי מה שהוא אמר, מה אחוז ההצבעה?

אורי מקלב: אתה צודק, שבאותם אחוזים שצריכים לעבור את המבחן העיוני, לפי דעתי אחוזים גבוהים מאוד נכשלים.

<מירב תורג'מן: רציתי לשאול, מה התכלית שעומדת מאחורי התנאי שלא עמד המבקש פעמיים במבחן שליטה, לא יינתן רישיון נהיגה.

<מירב תורג'מן: למה נקבעו הפעמיים האלה?

<ציון מזרחי: אנחנו נוטים לחשוב ולהבין ולהאמין, שמי שיודע לנהוג, אז בשני צ'אנסים הוא יעבור את המבחן, סליחה על הביטוי בעברית, בשני צ'אנסים הוא יעבור את המבחן.

<ציון מזרחי: וזה מבחן שליטה, לא מבחן של 45 דקות.

<מירב תורג'מן: אני לא בטוחה שנהג שלומד לקראת רישיון נהיגה ועובר טסט רביעי, צריך לעבור את כל התהליך שהוא עבר קודם לפני שהוא מקבל את הרישיון.

<ציון מזרחי: אני מסכים עם ההערה שהושמעה כאן בקשר לאולי מחזירים אותו אחורה, היא תיבדק, יתוקן.

<מירב תורג'מן: מה יתוקן?

<ציון מזרחי: העניין שאת אומרת שמחזירים אותו אחורה לתיאוריה, על זה את מדברת?

<מירב תורג'מן: זה מה שכתוב בתקנות.

<ציון מזרחי: ייבדק, יתוקן.

יואל רזבוזוב: זה נרשם לפרוטוקול.

<מירב תורג'מן: זה תיקון תקנות.

<ציון מזרחי: תרשמו.

אורי מקלב: מה זה לרשום?

אורי מקלב: אתם צריכים להביא תקנות.

אורי מקלב: אז בסדר, אנחנו נתקן.

<מירב תורג'מן: בוודאי, השר צריך להציע תקנות לוועדת הכלכלה והוועדה תדון בתקנות.

יואל רזבוזוב: אנחנו שמענו, אנחנו נעקוב אם זה נעשה.

<ציון מזרחי: ועדה נכבדה, למיטב ידיעתי זו הוראת נוהל והיא לא מחייבת שינוי תקנה.

יואל רזבוזוב: אנחנו כבר מתקדמים, זה סימן טוב.

אורי מקלב: אם זה נוהל זה יותר קל.

יואל רזבוזוב: חבר'ה, בואו ניתן לציון להמשיך.

<ציון מזרחי: למען המידע, מרבית החוזרים ארצה והעולים החדשים שמגיעים, הלוואי שיגיעו כמה שיותר, הם מגיעים לעשות רישיון לרכב פרטי, מה שנקרא בעגה האירופאית, הבינלאומית, רישיון B.

<ציון מזרחי: כאשר מישהו מגיע ורוצה רישיונות מקצועיים יותר, סמיטריילר או אוטובוס, יש לזה הליך אחר, יש לו הרבה פטורים אבל ההליך של המבחן והבדיקות הוא קצת שונה מבחינת היכולות האיכותיות שלו לנהוג.

<ציון מזרחי: זה חשוב לנו מאוד כי זה רכב מקצועי, הוא הולך לנסוע במשאית עמוסה ב-50 טון, אנחנו צריכים לדעת איך הוא מתנהג אתה.

<ציון מזרחי: זוהי הערת אגב שיידעו, אין רבים כאלו.

<ציון מזרחי: אני רוצה לענות לאדון הנכבד בקשר למוגבלי ניידות, דינם כמו כל אזרח ישראלי, ברגע שיש מוגבלות כזאת או אחרת שמוצהרת בטופס הרפואי, יש לנו חובה לבדוק את הכשירות שלו והאמצעי שלנו זה המכון הרפואי או הרופא שלנו שאומר, אין בעיה, עושה וי, או שאומר, המכון הרפואי צריך לקבוע.

<ציון מזרחי: הם עוברים את התהליך הזה, זה לוקח להם יותר זמן להמיר את הרישיון, זמן הבדיקות, הזימון, המסמכים וכו' וכו', לפעמים צריך להתאים לו בסימולטור שיש במכון רכב לנהיגה עם מכשור כזה או אחר.

אורי מקלב: אבל הוא מגיע עם רישיון נהיגה מארצות הברית, איזה המרה אתה עושה לו, רישיון רגיל?

<ציון מזרחי: אנחנו לא יודעים איזה אבזור - - -

יואל רזבוזוב: גם בעל מוגבלויות, גם בעל רישיון אחר, רוצים להקל עליו, אולי מבחינת האבזור, אני מבין.

יואל רזבוזוב: למה זה לוקח יותר זמן?

<ציון מזרחי: יש כאן את הרופא של המכון הרפואי.

אורי מקלב: אתה יודע מה זה מרב"ד בתל-אביב?

אורי מקלב: זה סיפור בפני עצמו.

<ציון מזרחי: נמצא כאן ד"ר אלכסנדר.

אורי מקלב: רק בקריאת ביניים, אדוני היושב ראש, אנחנו צריכים לדעת ככלל, כל מה שנאמר כאן או כל מה שאנחנו דנים פה, אנחנו מדברים על רישיונות בינלאומיים.

אורי מקלב: יש תקינה אירופאית, בוא ניקח מאירופה, לא ניקח מארצות הברית, אנחנו התאמנו את חוקי התעבורה פה לפי שוט של תקינה אירופאית, שתהיה שפה אחת בכל המקומות.

אורי מקלב: נכה עם רישיון נכה מצרפת, אז יש תקינה בינלאומית גם בדברים האלה, מה צריך לאבזור וכו'.

אורי מקלב: אנחנו לא מדברים על הודו או על מדינות עולם שלישי, שם אנחנו לא נעשה רישיונות.

אורי מקלב: צריך להבין, שיש תקינות אירופאיות, כולן צריכים לעמוד בסטנדרט ולכן גם לא הכירו ברישיון שלנו עד שלא עמדנו בדרישות שלנו, בהתאמות שלנו.

אורי מקלב: גם אנחנו היינו צריכים לשפר דברים שלא עמדו בתקנים האירופאיים.

אורי מקלב: לכן לבוא ולהגיד שזה סתם רישיון או סתם להביא מסמך, לא כך הדברים.

אורי מקלב: רק עכשיו הכנסת העבירה חוק, להכיר בכל מיני מבדקים כדי להוזיל את הבדיקות של מכון התקנים, ועוד דברים שהם בייבוא, כדי להכיר בתקינות, זה היה חלק מהרפורמה, כדי שלא יהיו יותר הוצאות ולא בירוקרטיה.

אורי מקלב: גם בנושאי רישיונות נהיגה צריך לעשות אותן רפורמות, אותה הכרה.

אורי מקלב: בתקנים האירופאיים הבינלאומיים - - -

<מירב תורג'מן: זה קיים.

אורי מקלב: זה קיים רק לחומרא, זה לא קיים לקולא.

<מירב תורג'מן: אני רוצה להמשיך את מה שאתה אומר, הרי התקנות מסמיכות את רשות הרישוי לפטור אנשים, מבקשי המרת רישיון, אם הם באים ממדינות מסוימות, כמפורט בתוספת ה-12.

<מירב תורג'מן: אלא מה, שהתוספת ה-12 היא תוספת ללא תוכן, לכאורה אין שום הסכם עם מדינה שמאפשרת להמיר את הרישיון ללא צורך בכל הבדיקות האלה.

<ציון מזרחי: יש כרגע הסכם שמתגבש ועומד להסתיים עם איטליה.

<ציון מזרחי: אנחנו במגעים גם עם גרמניה בעניין הזה.

<ציון מזרחי: תראו רבותי, אם אני יכול להמשיך את הדברים בצורה מסודרת.

יואל רזבוזוב: חבר'ה, אני מבקש לא להתערב, בוא ניתן לציון מזרחי לסיים את דבריו ואז להתייחס לכל מה שהוא אמר.

<ציון מזרחי: דיברתי על התהליך, דיברתי על המחיר.

<ציון מזרחי: חידוש רישיון נהיגה בישראל לכל אזרח במדינת ישראל, דיברו כאן על החידוש, החידוש הוא, רוב הרישיונות, לעשר שנים כ-400 שקלים.

<ציון מזרחי: אני לא חושב שזו אגרה גבוהה, כל אזרחי ישראלי משלם את זה, זה מיסוי, רשות הרישוי לא מתעסקת בעניין.

<ציון מזרחי: העניין הבא שרציתי לומר, דיברו פה על "הקפאת" זמן ההמרה לחיילים עולים בשירות צבאי.

<ציון מזרחי: אם יש מקרה שמישהו הגיע, חייל, ולא התחשבו בו בגלל שהוא היה בשירות צבאי ולא נתנו לו את זכויות ההמרה, בבקשה להביא את זה אלי באופן אישי, ייפתר בשנייה.

<ציון מזרחי: ההוראה אומרת ואני אחדש אותה, רבותי, האיש היה בשירות סדיר שלוש שנים, עלה ארצה לפני, התגייס מיד, בשבילי הוא בר קיימא כמו הגיע כרגע.

<ציון מזרחי: אין בינינו ויכוח.

<ציון מזרחי: העניין האחר שהזכרתי כאן שם של איש, יש אדם בשם פריג' שדרך הקיבוץ, הבחור מכיר אותו כנראה - - -

<זאב גרשינסקי: הוא רכז של גרעין - - -

<ציון מזרחי: לא משנה.

<ציון מזרחי: הם מביאים עולים חדשים ארצה שגם מתגייסים לצה"ל בשחר הגעתם לארץ, מביאים אותם בצורה קבוצתית, אני חושב שגם "נפש בנפש" עשו את זה, אנחנו נותנים את השירות בצורה קבוצתית, מאורגנת, מהירה יותר, לא התחמקנו מזה.

<ציון מזרחי: אנחנו לא רוצים שאנשים יגיעו למשרדי הרישוי, אבל הנקודות של כמה מקומות שאפשר להמיר, אגב, יש גם את אשקלון - - -

<יהונתן טיילור: זה לא מופיע באתר.

<ציון מזרחי: לא משנה.

יואל רזבוזוב: לא, זה משנה, זה צריך להופיע באתר.

יואל רזבוזוב: אם יש מקום כזה, תושבי אשקלון יודעים שיש להם את זה.

<ציון מזרחי: הם יודעים, הם מגיעים לשם.

יואל רזבוזוב: אם זה לא מופיע באתר - - -

<ציון מזרחי: אני מצטער, אני אבדוק.

<ציון מזרחי: אולי נשמט, אבל מגיעים לשם.

<ציון מזרחי: תראו, העניין הזה של המרת רישיונות נהיגה הוא דורש קצת יותר מיומנות בבדיקות או במעשה.

<ציון מזרחי: אנחנו לאט לאט מאצילים סמכויות לעוד סניפים ועוד סניפים.

יואל רזבוזוב: יש לכם מדיניות, לוח זמנים?

<ציון מזרחי: יש לנו מדיניות.

<ציון מזרחי: כן, יש לנו מדיניות.

<ציון מזרחי: על לוח זמנים קשה לי להצביע כרגע, אני יושב על תכנית העבודה של השנה הבאה ואני אראה מה המשאבים שלי, כיצד אני יכול להכשיר אנשים ולעשות את זה.

יואל רזבוזוב: אנחנו נשמח לקבל את התכנית הזאת, כאן בוועדה זה חשוב לנו מאוד כי זה נושא של עולים, אנחנו רוצים להקל עליהם.

<ציון מזרחי: בבקשה.

<ציון מזרחי: נקודה אחרת, אנחנו גם רוצים לפשט את התהליכים.

<ציון מזרחי: כל מדינה דואגת לאזרחיה ולאלה שמשתמשים בכבישים שלה או בדרכים שלה וכו', כל מדינה סוברנית לקבל את ההחלטות כיצד אצלה מוציאים רישיון נהיגה.

<ציון מזרחי: הזכירה היועצת המשפטית את הנושא של הסכמה בין מדינות והרי אני יכול לומר לכם, שכרגע זה כנראה מתגבש סופית בין ממשלת ישראל לבין ממשלת איטליה וברגע שייחתם ההסכם בין המדינות של הכרה מלאה בכל העניין הזה, הרי שמי שיבוא מאיטליה עם רישיון איטלקי, רישיונו יומר אוטומטית.

יואל רזבוזוב: למה אתם הולכים לאיטליה?

<ציון מזרחי: אנחנו הולכים לכל מדינה באירופה.

יואל רזבוזוב: מדינות שמהן אחוז העלייה הגבוה ביותר, משם צריך להתחיל.

<ציון מזרחי: משרד החוץ פנה להרבה מדינות באירופה, אלו כבר נענו.

<ציון מזרחי: אני חושב שיש גם היענות מצד גרמניה, אנחנו מתקדמים לאט לאט עם כל מדינה.

<ציון מזרחי: התקינה האירופאית היא תקינה אירופאית, היא לא אמריקה.

יואל רזבוזוב: אם תרצו עזרה, גם לפנות לארצות הברית, אנחנו נפנה ונעזור לכם לקדם את העניין הזה.

<ציון מזרחי: אני לא בקי כל כך מה קורה בין המדינות בארצות הברית, אבל יסכים אתי חבר הכנסת הנכבד, שבכל מדינה בארצות הברית זה גם שונה.

דב ליפמן: אבל הרישיון שלי מקובל.

<ציון מזרחי: האמן לי, באים מניו-ג'רזי ואנחנו מתבלבלים ברישיונות שלהם.

<זאב גרשינסקי: אתה ממיר לכולם ללא הבדל מדינה.

<ציון מזרחי: בדיוק, נכון.

<זאב גרשינסקי: אז מה פתאום עכשיו יש בעיה?

<ציון מזרחי: לא, אין בעיה, אני רק אמרתי לו, שכל מדינה בארצות הברית גם נוהגת אחרת.

דב ליפמן: ההמרה היא אוטומטית גם מארצות הברית.

<ציון מזרחי: עניין מבחני השליטה כבר אמדתי אותו, זה עניין של בדיקה, כשמו כן הוא, שליטה, שליטה ברכב.

<ציון מזרחי: הבן אדם יודע שמנתיב קיצוני כזה אי אפשר לפנות לנתיב שמאלי או ימני, אז צריך להוכיח לנו את זה בנהיגה.

אורי מקלב: אבל שנה שלמה הוא כן נהג כך.

יואל רזבוזוב: ציון, אני רוצה שתתייחס לסתירה הזאת של השנה האחרונה.

אורי מקלב: היא הכי מסוכנת, השנה הראשונה יותר מסוכנת.

אורי מקלב: מבחן השליטה צריך להתבצע בשנה הראשונה, אחרי זה הוא כבר הכיר את הנהגים הישראליים.

אורי מקלב: תוך שנה הוא כבר לא עולה חדש, הוא יודע בדיוק מה קורה פה.

יואל רזבוזוב: זו סוגיה שמעניינת את כולם, בוא נשמע התייחסות.

<ציון מזרחי: אני רוצה לענות על השאלות.

<ציון מזרחי: ראשית, לענייני הביטוח.

<ציון מזרחי: חברות הביטוח במדינת ישראל יש להן גישה של שאילתה ישירה למחשב משרד הרישוי.

<ציון מזרחי: הן עושות את זה כל יום לגבי כל אחד מאתנו שבא לחדש ביטוח כדי לבדוק את עברו, מה היה לו, מי הוא, יש לו עבירות הוא רץ לפול, פסילות לשעבר וכו' וכו'.

<ציון מזרחי: אז למה אתם לא משתמשים בזה?

<ציון מזרחי: תשתמשו בזה.

<אסתר בלום: זה בדיוק מה שקורה.

<ציון מזרחי: לא, סליחה גברתי, הכלי הזה קיים, תבדקו אותו.

<אסתר בלום: מה זה תבדקו?

<אסתר בלום: אני לא חברת ביטוח.

<אסתר בלום: אני לא יכולה להגיע למערכת הזאת.

<ציון מזרחי: אבל סוכן הביטוח יכול לעשות זאת בקלות.

<אסתר בלום: הוא יכול אבל אולי הוא לא רוצה?

<אסתר בלום: אולי זה צריך לעלות אוטומטית במערכת.

<ציון מזרחי: מה אומרת הגברת: היה כתוב, עכשיו לא רואים ולא יודעים.

<ציון מזרחי: זאת אומרת, משיטים עליו כאילו הוא הרגע התחיל לנהוג ואז הביטוח פורח לשמיים.

<ציון מזרחי: זה לא נכון, תבדקו.

יואל רזבוזוב: יש פה נציג אוצר?

<אוהד מעודי: כן, אוהד מאגף שוק ההון בביטוח במשרד האוצר.

<אוהד מעודי: אלינו לא פנית.

<אוהד מעודי: אשמח לקבל את אותם מקרים על מנת לראות את היקף התופעה.

<אוהד מעודי: חשוב להאמין שחברת הביטוח מתמחרת את הפרמיה לפי מספר רב של פרמטרים, בין השאר זה גם נושא של גיל נהג או ותק נהיגה לפי מה שהמדינה מכירה.

<אוהד מעודי: יש הרבה שאלות בשלב החיתום, שבעצם הוא קובע מה הפרמיה של אותו מבוטח, מה הסיכון שלו ולפי זה נגזרת הפרמיה.

יואל רזבוזוב: אנחנו מדברים על ותק נהיגה, היה סעיף ותק נהיגה בארץ או ותק נהיגה בחו"ל?

<אוהד מעודי: אין סעיף נהיגה בחו"ל.

<אוהד מעודי: את אומרת, ברגע שהם ציינו שהיה ותק בחו"ל - - -

<אסתר בלום: לפי מספר תעודת זהות.

<אוהד מעודי: ברגע שיתברר שלאותו אדם היה ותק בחו"ל, הפרמיה כרגיל.

יואל רזבוזוב: חבר'ה, לא לשכוח, אנחנו מדברים על עולים חדשים שאין להם מושג מה קורה בארץ.

יואל רזבוזוב: אני הייתי עולה חדש, אתה מגיע, אין לך מושג מכלום, אתה עושה רישיון, אתה מפחד מכל דבר.

<אוהד מעודי: אני מסכים אתך.

<אוהד מעודי: מחובתו של הסוכן, שהוא בעצם השלוח של חברת הביטוח - - -

יואל רזבוזוב: אנחנו צריכים אולי לחייב בתקנות את הסוכן.

יואל רזבוזוב: יש פה איזשהו כשל.

<אוהד מעודי: לכן אשמח לראות את היקף התופעה.

<אוהד מעודי: קודם כל חובתו של הסוכן לשאול את כל שאלות החיתום הרלוונטיות, לא רק תעודת זהות, יש דברים שקשורים לרישיון נהיגה, רישיון הרכב.

יואל רזבוזוב: תכניס את זה לתקנות ואותו סוכן שלא שאל, ייקנס.

<אוהד מעודי: זה כבר כתוב בחוק, שהסוכן הוא שלוח של החברה ואם יש תקלה, זה על "הגב" של חברת הביטוח.

<אוהד מעודי: זה ברור שהסוכן לשלב החיתום הוא שלוח של המבטח.

<אוהד מעודי: לכן אשמח בכל מקרה לקבל - - -

<אסתר בלום: בוא נעשה את זה הפוך.

<אסתר בלום: אני לא יכולה לדעת מה היקף התופעה - - -

<אוהד מעודי: אבל את מציינת תופעה לפי פניות שקיבלת.

<אוהד מעודי: אשמח לקבל את אותן פניות לרבות השמות של הסוכנים, השם של חברת הביטוח ולבדוק את המקרה.

<אוהד מעודי: אי אפשר להשליך ולהגיד שכל הסוכנים לא מבררים.

<דנה גורדון שושני: סליחה, לא עדיף שאתה תרענן נוהל לאיגוד סוכני הביטוח?

<אוהד מעודי: בסדר, אבל לפני שאת מוציאה נוהל את צריכה לראות שקיים כשל שוק.

<מירב תורג'מן: זה לא רק כשל שוק, מדובר פה בפעולה שהיא בניגוד מוחלט להוראות התקנות.

<מירב תורג'מן: בשום מקום לא קבוע שעולה חדש, שנהג 20 שנה או איקס שנים במדינת המקור שלו, ייחשב נהג חדש כשהוא ממיר את רישיון הנהיגה שלו.

<אוהד מעודי: חברת הביטוח מתמחרת לפי מה שהמדינה מחליטה.

<אוהד מעודי: אם המדינה תחליט שאותו עולה נחשב כנהג חדש - - -

אורי מקלב: הוא לא צריך ליווי, אין לו את המגבלות.

יואל רזבוזוב: מה שאנחנו מבקשים אסתר, תני לי מקרה אחד, זה כבר דורש להוציא את הנוהל הזה.

<אסתר בלום: אני לא יודעת אם זה דורש פתרון.

<אסתר בלום: אנחנו יכולים לחכות למקרה הבא, בינתיים יש עוד עולים שלא יגיעו אלינו - - -

יואל רזבוזוב: אני רוצה לקבל מקרה אחד שעליו אנחנו יכולים לדבר.

יואל רזבוזוב: ואם לא היה מקרה כזה בכלל ואנחנו סתם מדברים?

יואל רזבוזוב: אנחנו רוצים לקבל לפחות מקרה אחד שבו מופיעה הבעיה הזאת.

<אוהד מעודי: אני מבקש לקבל בכל מקרה.

<אסתר בלום: תבדקו את המערכת, מדובר במערכת ממוחשבת.

<אוהד מעודי: מי שאחראי ומוציא גם נהלים לסוכנים זו לשכת סוכני הביטוח, אנחנו כמובן גם מפקחים על מבטחים ועל סוכנים.

<אוהד מעודי: אנחנו נבדוק את הנושא הזה מול לשכת סוכני הביטוח, שירעננו שוב את הסוגיה הזאת, שמחובתו של סוכן לשאול את כל השאלות הרלוונטיות.

<אוהד מעודי: בין השאר, בשוטף מבוצעות ביקורות גם על חברות הביטוח וגם על סוכנים.

<אוהד מעודי: אם יש מקרים ספציפיים, זו גם עילה לביקורת.

<אוהד מעודי: לכן אני אומר, אני אשמח לקבל את הפרטים.

<אסתר בלום: אתה מסכים אתי, שאם יש מערכת, בן אדם בא ומבקש שירות, אומרים לו, מה תעודת הזהות שלך, מקלידים את מספר תעודת הזהות - - -

<אוהד מעודי: וזהו, לפי זה עושים לו ביטוח?

<אסתר בלום: פחות או יותר.

<אוהד מעודי: ככה לא עושים ביטוח רק לפי תעודת זהות וזהו, יש הרבה גורמים שהם רלוונטיים לפרמיה.

<אסתר בלום: אז צריך שיופיע במערכת מתי הוא עלה לארץ.

<אוהד מעודי: זה מופיע במערכת.

<אסתר בלום: במערכת הממוחשבת מופיע תאריך העלייה?

<ציון מזרחי: לא תאריך עלייה, תאריך הוצאת הרישיון על סמך רישיון זר מומר.

<אוהד מעודי: חברת הביטוח מקבלת מה שהמדינה קובעת, היא לא יכולה - - -

<אסתר בלום: במערכת הממוחשבת?

<ציון מזרחי: כן.

<אוהד מעודי: בגלל זה אשמח לקבל, תן לי את הפרטים ואני אבדוק.

<אסתר בלום: אנחנו נקשר אתכם עם - - -

יואל רזבוזוב: אסתר, לא לדאוג, הכול נרשם פה לפרוטוקול, אנחנו מאמינים שזה אכן יבוצע, ואם זה לא יבוצע, אנחנו נדרוש שזה יבוצע.

יואל רזבוזוב: לסוגיה הזאת יש לנו כבר פתרון.

<אוהד מעודי: אגב, אני רוצה להוסיף דבר נוסף, חברת הביטוח שואלת על פרמטר נוסף שהוא היעדר תביעות.

<אוהד מעודי: אם יש עולה חדש - בדרך כלל שואלים אם היתה תאונה שלוש שנים אחורה, אני יודע שבפרקטיקה יש חברות ביטוח שמקבלות אפילו אישור מחברת ביטוח בחו"ל שמציינת שלאותו עולה חדש לא היו לו תאונות, דבר כזה מקנה הנחה לפרמיה, מעבר לסוגיה של ותק.

יואל רזבוזוב: כמו שאמרנו, צריך כאן ריענון של מערכת הביטוח - - -

<אוהד מעודי: אנחנו נבדוק מול לשכת סוכני הביטוח שירעננו את הנהלים מול הסוכנים.

<מירב תורג'מן: אולי כדאי גם שארגוני העולים יידעו את העולים שקיימת אופציה כזאת להביא אישור היעדר תביעות ממדינת המקור.

אברהם מיכאלי: אל"ף, לא לכל ארגוני העולים יש את הכלים ליידע.

אברהם מיכאלי: ארגוני עולים זה לא גופים ממלכתיים ממשלתיים.

אברהם מיכאלי: בי"ת, גם לגבי אישור, יש מדינות שאין מושג כזה שם, לך תביא מרוסיה אישור כזה?

אברהם מיכאלי: לכן בסוף מי שנענש בזה הוא העולה החדש.

<אוהד מעודי: בסדר, אם זה קיים - זה עוזר, אם זה לא קיים, אז לא, זה המצב.

אורי מקלב: אני מודה לך, אדוני היושב ראש ולמי שיזם את הנושא.

אורי מקלב: העלית נושא מאוד חשוב ומתברר שוועדת הקליטה לא דנה רק בדברים בינלאומיים אלא גם בפרקטיקה ובחיי היום יום של עולה חדש, שזה לא פחות חשוב לעולה החדש.

אורי מקלב: צר לי, אני ציפיתי שאולי יבוא לציון גואל או מציון מזרחי גואל ואני קצת מלין על הדבר שאנחנו רגילים אליו ממשרד ממשלתי.

אורי מקלב: אנחנו מנסים לנער את הקיבעון שיש בנושאים שונים, במיוחד בנושאים כאלה.

אורי מקלב: לעולים החדשים אין מי שזועק את זעקתם ומי שכואב את כאבם ומי שמביא את דבריהם גם בנושא הזה.

אורי מקלב: לכן אדוני היושב ראש, מדובר פה בסטנדרטים אירופאיים ודאי, ואולי גם בינלאומיים, אין שום סיבה שאנחנו נהיה אחרת מכולם.

אורי מקלב: התכנסנו לתוך התקנים האלה, אנחנו צריכים לחבר ביניהם.

אורי מקלב: אני לא יודע מה נהוג במקומות אחרים, אני הייתי מציע לאדוני שהוועדה תבקש מהממ"מ מסמך, זו זכותה של הוועדה ואולי אפילו חובתה, מה קורה במדינה אירופאית במצב הפוך אם דורשים מישראלי שבא לגור בצרפת, האם דורשים ממנו המרה, האם דורשים ממנו את כל המבחנים האלה?

אורי מקלב: אי אפשר לבוא היום לשולחן הזה ולהגיד שיש מדינות ששם מזמינים רישיון בטלפון וזה משליך עלינו.

אורי מקלב: אנחנו מדברים על כאלה שמגיעים עם רישיונות לא ממדינות העולם השלישי, אנחנו מדברים על רישיונות בינלאומיים או רישיונות אירופאיים, את מי אנחנו מנסים לרמות פה?

אורי מקלב: אנחנו עצמנו היינו צריכים לשפר דברים בגלל הדרישות האירופאיות בהנפקת רישיון נהיגה מכמה וכמה בחינות, אתם שיניתם את זה.

אורי מקלב: אם אומרת היועצת המשפטית שהתוספת ה-12 ריקה מתוכן, צריך מיד למלא אותה בתוכן.

אורי מקלב: לכן ההצעה שלי ליושב ראש, לקבל החלטה של הוועדה כדי שיישמו אותה, אין שום צורך בשום תהליך של המרה מעבר לכך רק לנושא הרישומי.

אורי מקלב: צריך להמיר, מדוע צריך להמיר?

אורי מקלב: מכמה סיבות.

אורי מקלב: צריך להמיר כדי שיהיה מיסוי, צריך כסף, צריך לחדש את הרישיון כל חמש שנים.

אורי מקלב: עולה חדש צריך לסדר את המסמכים שלו עם המסמכים הישראליים, לכן הוא מביא את המסמך הזה וכמו שלא ממירים לו את תעודת הלידה, לא עושים לו מבחן על תעודת לידה, תעודת הלידה שלו תקפה כאן לארץ, מאותה סיבה הדבר הזה גם צריך להיות בתוקף.

אורי מקלב: צריך פיקוח על תהליך התעבורה שלו אם הוא עובר עבירות תנועה, לכך צריך להתנהל רישום.

אורי מקלב: עולה חדש צריך לרשום את הדברים, גם לא הייתי אומר שנה, הייתי אומר שנתיים.

אורי מקלב: אבל להוריד ממנו את כל התהליך הזה, הוא מיותר, הוא עולה כסף, אין לו שום הצדקה.

אורי מקלב: כמו שאמרנו, אי אפשר להשתמש בטיעון הזה, זה זילות של חיי אדם כשאתם נותנים לתיירים ולאנשים שנמצאים שנה לנהוג בשנה הראשונה.

יואל רזבוזוב: ציון, לא קיבלנו תשובה על השנה הראשונה.

אורי מקלב: אין תשובה.

יואל רזבוזוב: למה נותנים להם שנה, הם נוהגים שנה ואחר כך צריכים לעבור מבחן?

אורי מקלב: ואם הוא סטודנט אז הוא יכול לנהוג שלוש שנים.

<ציון מזרחי: כדאי לבדוק מה קורה במדינות העולם משתי בחינות.

<ציון מזרחי: הבחינה הראשונה, שמי שמגיע מכאן או ממדינה למדינה, איך נוהגת אותה מדינה שהוא הגיע אליה בהוצאת רישיונות?

<ציון מזרחי: אני לא מכיר מדינה שעושה את זה אוטומטית.

<ציון מזרחי: הבחינה השנייה, מדינת ישראל חתומה על אמנות בינלאומיות כאלה ואחרות בענייני נהיגה, רכב וכו'.

<ציון מזרחי: ראינו כיצד נוהגים בעולם והשלכנו לעשות כך גם בארץ.

<ציון מזרחי: מדינה כמו קנדה, למיטב ידיעתי, קנדה מאפשרת לך לנהוג שלושה חודשים, אחר כך תעשה טסט ותקבל רישיון - מדינה נאורה שקולטת מהגרים בכמויות.

<ציון מזרחי: דבר נוסף, היתה מחשבה טובה לבוא ולומר, בוא נאפשר לעולה לנהוג שנה ראשונה, אם אתם זוכרים, בעבר לא היה סל כסף שנתנו לעולה החדש, אמרו לו, תקנה מכונית תקבל הנחה, תקנה מקרר ותקבל הנחה, אז מיהרו לקנות מכוניות כדי לא לפספס את ההנחה ואז הוא אמר, יש לי מכונית ואני לא יכול להשתמש בה?

<ציון מזרחי: אפשרנו לו בזמן הזה להמיר את רישיונו בנחת.

<ציון מזרחי: כשאתם שואלים אותי על ההיגיון, הוא נוהג פה כשנה ועכשיו עושים לו מבחן?

<ציון מזרחי: התשובה ברורה, לא יכול להיות שלא נבדוק אחר כך את הכשירות הרפואית שלו, מאיפה אני יודע מה היה לו, אולי הוא נגוע סמים, הכול היה בסדר אתו שנה ואחר כך אנחנו לא יודעים עליו שום דבר.

אורי מקלב: ואולי הוא נהג ישראלי שנוהג שנה ועכשיו הוא נגוע בסמים?

אורי מקלב: מאיפה הדברים האלה?

<ציון מזרחי: אנחנו מוכרחים להגן על חיי כולנו.

אורי מקלב: כשבישראל תוכל לבוא עם מכונית ולעשות טסט כמו בקנדה, איך אתה עושה טסט בקנדה?

<ציון מזרחי: אדוני היושב ראש, מותר לי לסיים את דבריי?

אורי מקלב: היית באמצע דבריי, היושב ראש שאל אותך שאלה, תענה.

אורי מקלב: למה ללכת סחור סחור, לא ענית על השאלה.

אורי מקלב: אני חושב שאנחנו צריכים על ידי חקיקה, כל התהליך הזה של המרת הרישיון צריך להיות הליך טכני של המרה רישומי, טכני רישומי שבודק את הכשירות ומהיום והלאה הוא ישלם את הרישיון - - -

יואל רזבוזוב: מה שאתה טוען בעצם, בלי מבחן שליטה.

אורי מקלב: לא צריך מבחן שליטה, הוא רק צריך להיות רשום פה כעולה חדש, אם הוא תייר, או שהוא סטודנט בעל ויזה, שלוש שנים הוא נוהג עם הרישיון הזה.

אורי מקלב: אני מניח שגם הדרישה שמבקשים מהעולים החדשים תוך שנה להמיר את הרישיון היתה בעיקרון וגם בהבנה, כדי שהוא יהיה רשום ברישומים הישראליים, שאם הוא עובר עבירת תנועה הוא לא יהיה רשום כעולה חדש או כמי שהוא תייר פה או עם רישיון בינלאומי שלא מכירים אותו, אלא שהיה לו תיק פה במדינת ישראל.

אורי מקלב: זה הדבר שצריך לעשות, מעקב ופיקוח על התעבורה, היה תקין יותר לשלם את רישיונות הנהיגה שמונפקים פה.

אורי מקלב: אסור לנו לזלזל גם בנושא שעלה כאן בעניין הנכים.

אורי מקלב: כאשר נכה מגיע אולי הוא לא צריך לעבור מבחן שליטה, גם לא מבחן במרב"ד, שזה טסט שלם.

אורי מקלב: עולה חדש, אם הוא מגיע עם רישיון בינלאומי שנותן לו את הרישיון לנהוג גם ברכב עם אבזור של נכים, הוא מגיע עם אותו רכב, הוא נהג באותה שברולט, הוא מגיע עם רכב נכה עם אבזור, צריך לאפשר לו את זה גם פה.

אורי מקלב: אתה רוצה להיות בטוח בנכה – זו אפליה של נכים – תעשה לו מבחן שליטה אבל לא כל התהליך שהוא צריך לעשות מחדש עם כל הבדיקות הרפואיות.

אורי מקלב: אין שום הצדקה שבצרפת לא יחששו מסכנת חיים וכאן כן יחששו מסכנת חיים.

אורי מקלב: דבר אחרון, רישיונות זמניים לכאלה שנמצאים כאן תחת ויזת סטודנט, שעוברים פה את לימוד הנהיגה, כאן הם עוברים את הטסט - - -

יואל רזבוזוב: עוד לא הגענו לזה, עוד לא קיבלנו תשובה.

יואל רזבוזוב: נמצא כאן נציג משרד הבריאות?

<אלכסנדר גור-אריה: כן.

<אלכסנדר גור-אריה: שמי ד"ר אלכסנדר גור-אריה, אני ותיק מאוד במכון הרפואי לבטיחות בדרכים, כמעט 25 שנה.

<אלכסנדר גור-אריה: שמעתי כאן שכל אחד בסופו של דבר שופך את הכאב שלו, האחד לא עבר רישיון נהיגה, השני לא הצליח לעשות המרה באופן אוטומטי, אני נורא מצטער שחבר הכנסת מקלב וגם אתה לא הייתם ב-1989 שרי הבריאות.

<אלכסנדר גור-אריה: כשאני באתי למדינת ישראל עם ניסיון נהיגה של 15 שנה לא הצלחתי להחליף את רישיון הנהיגה שלי בטלפון.

<אלכסנדר גור-אריה: יותר מזה, אהוד אולמרט, שהיה בזמנו שר הבריאות אמר בזמנו, הם קנו את הרישיונות שלהם ובגלל שהם קנו את הרישיון שלהם, צריך להתבצע מבחן שליטה ומבחן השליטה שלי היה במשך עשר שנים.

<אלכסנדר גור-אריה: אז אני מצטער שלא אתם הייתי שרי הבריאות.

אורי מקלב: לא הבנתי את הקשר.

<אלכסנדר גור-אריה: אני אסביר.

יואל רזבוזוב: באיזה הקשר?

יואל רזבוזוב: תקצר בבקשה.

<דנה גורדון שושני: אישור מקצועות רפואיים.

<אלכסנדר גור-אריה: דרך אגב, אני לא מצטער שעברתי את תהליך הקליטה בבית חולים במקצוע שלי אבל להחליף באופן רשמי ובלי מבחנים רישיון נהיגה, לפי הניסיון שלי, זה דבר לא בטוח.

<אלכסנדר גור-אריה: במכון, אנחנו מטפלים במקרים שיכולים לקרות בו אובדן שליטה בהגה.

<אלכסנדר גור-אריה: ב-1990, מנהלת משרד הרישוי פנינה מרון הזמינה מבחן, היה אותו סיפור, לקחו 100 עולים חדשים מרוסיה ועשו לכולם מבחן שליטה, רק עשרה עברו את המבחן.

<אלכסנדר גור-אריה: יש פה פקטור אנושי, זה בטח היה תלוי ברב בוחן ובבוחן שבדק אותם, הם לא עברו.

<אלכסנדר גור-אריה: זה היה ב-1990, מאז דברים השתנו.

<אלכסנדר גור-אריה: עולים חדשים לא יודעים מה זה סעיף 13 בתקנות התעבורה, שכל אזרח ישראלי חייב לדווח על מצב בשינוי בריאותו.

<אלכסנדר גור-אריה: יש ליקויים רבים בבריאות שהם חייבים להיבדק גם במכון הרפואי לבטיחות בדרכים.

<אלכסנדר גור-אריה: לגבי נכים זה סיפור בפני עצמו.

<אלכסנדר גור-אריה: לדעתי, לעשות המרת רישיון, צריך לחשוב על כך ובטח לעשות חקיקה, אבל במסגרת של דיווח רפואי מלא כי עולה חדש שבא למדינת ישראל לא תמיד יודעים את העבר שלו, אולי הוא היה סכיזופרני בארצות הברית?

<אלכסנדר גור-אריה: אין עליו מידע.

<אלכסנדר גור-אריה: צריך שהמידע יגיע למשרד התחבורה.

<אלכסנדר גור-אריה: זה נכון שזה לוקח זמן כי במשרד התחבורה, הטופס שממיין רופא, יש לו אבחנה למשרד הבריאות, זה עובר אליכם וזה לוקח זמן.

אורי מקלב: גם במרב"ד אתם בודקים נושא של תרופות?

אורי מקלב: לא רק לנכים.

<אלכסנדר גור-אריה: במרב"ד בודקים את כל הפניות ממשרד התחבורה.

<אלכסנדר גור-אריה: אנחנו בודקים 45,000 אנשים בשנה בעניינים רפואיים בלבד, חלק בדיקה פיזית וחלק לא.

<אלכסנדר גור-אריה: הסימולטור שבמכון הוא לא סימולטור אבחנתי מבחינת הנהיגה הסופית כי זה אינדיקטור, זה לא סימולטור, זו סימולציית נהיגה.

<אלכסנדר גור-אריה: הסימולטור הכי טוב זה רב בוחן במשרד התחבורה שבודק אנשים בשטח.

<אלכסנדר גור-אריה: אני רואה, לא תמיד, שישנם אנשים גם עם ניסיון של 30 שנה ולפעמים 40 שנה והם אינם כשירים לנהיגה, אז אנחנו שולחים אותם לציון והוא שולח למבחן מעשי ובודק.

<עליזה מרטין: אתה יכול להתייחס למסגרת הזמנים?

<עליזה מרטין: למה זה לוקח חודשים על גבי חודשים?

<עליזה מרטין: למה אי אפשר להגביל את זה בזמן ולהגיד, זה בסדר וזה צריך שהוא ייבדק.

<עליזה מרטין: אבל למה עולה צריך לחכות שלושה, ארבעה חודשים עד שהוא מקבל תשובה?

<עליזה מרטין: הוא לא יכול להמשיך עם תהליך ההמרה שלו כל עוד זה נמצא - - -

יואל רזבוזוב: אני חושב שאין לנו הרבה מקרים כאלה, כשיש מקרים כאלה, הם בודדים.

יואל רזבוזוב: נעשה חיבור ישיר ונעזור לאותם עולים חדשים.

יואל רזבוזוב: אנחנו רוצים הרי פרקטיקה.

יואל רזבוזוב: יש לנו עכשיו קשר ישיר, אתם תחליפו טלפונים ונעזור להם כי אני לא בטוח שזה יותר מעשרה מקרים, עשרים מקרים בשנה.

יואל רזבוזוב: בסוף אנחנו רוצים לעלות לאותם עולים, שלא תהיה להם המגבלה של הזמן.

<אלכסנדר גור-אריה: אפשר לטפל באופן קבוצתי, כמו שציון אמר, שיפנו באופן קבוצתי ישירות אלי ואנחנו נטפל בזה.

יואל רזבוזוב: אנחנו ניצור קשר ישיר ביניכם ואם תהיה בעיה נשמח לדעת.

<אלכסנדר גור-אריה: אני רוצה לסיים, לגבי המרת רישיון מידי, אני מבקש לחשוב פעמיים אם לעשות חקיקה כי זה יכול לגרום נזק לאנשים כי מדובר פה בחיי אדם.

יואל רזבוזוב: תודה רבה.

יואל רזבוזוב: יש לנו כאן עולה שכמעט שכחנו, אז בקצרה.

<יהודית קניגסברג: תרגום מאנגלית: כשעשיתי עלייה היו לי את הרישיונות שלי, נהגתי במשך שנים, עברתי בלי בעיה.

<יהודית קניגסברג: כשהגעתי לכאן, נכשלתי בטסט שלוש פעמים והייתי צריכה לעבור שוב את מבחן התיאוריה ולקח לי תשע פעמים להבין איזה תשובות היו התשובות הנכונות, כולן נשמעו לי אותו הדבר.

<יהודית קניגסברג: זה היה כאילו הם שמו את המבחן לתרגום של גוגל והיינו צריכים להבין מה היו התשובות.

<יהודית קניגסברג: זה לא היה הגיוני באנגלית וזה היה מאוד קשה ולכן נאלצתי לעשות את המבחן תשע פעמים עד שעברתי.

יואל רזבוזוב: ציון יתרגם לנו.

<ציון מזרחי: אני לא יודע מתי זה היה.

<ציון מזרחי: מתי זה קרה?

<יהודית קניגסברג: בעבר, לפני יותר משלוש שנים.

<ציון מזרחי: אז הרבה מים עברו בירדן מאז, תיקנו את הדברים, שינינו את השאלות והסתמכנו על מורי נהיגה ששפת האם שלהם היא אנגלית וגם מורי נהיגה ששפת אמם היא רוסית.

<ציון מזרחי: אני רוצה לציין שעכשיו אנחנו עוסקים גם בשפה האמהרית.

<ציון מזרחי: שינינו, תיקנו, הדברים שהיא ציינה היו נכונים, זה הגיע אלינו, פעלנו לתקנם, תיקנו.

<ציון מזרחי: היום, אם הולכים לאתרים לעשות זאת, זה לא ייקרה, זה סודר, גם החוברת סודרה.

<ציון מזרחי: אני מזמין אתכם לבדוק.

יואל רזבוזוב: יש כאן חברי כנסת דוברי השפה, תבדקו, אם באמת תוקן, מצוין, אם לא תוקן, אנחנו נמשיך.

יואל רזבוזוב: חבר הכנסת ליפמן, בבקשה.

דב ליפמן: אדוני היושב ראש, אנחנו יושבים בהמון ועדות ואנשי מקצוע מהמשרדים מגיעים ולא הרגשתי שקיבלנו תשובות לשאלות שלנו, במיוחד לשאלה של האם המדיניות הזאת היא מתוך דאגה לבטיחות בדרכים?

<ציון מזרחי: כן.

דב ליפמן: אבל אנחנו נותנים להם לנהוג שנה ואז אין לנו את הפחד?

דב ליפמן: אנחנו גם לא רואים שיש יותר תאונות דרכים מאשר במדינות אחרות ולכן אני חושב שהם מסתדרים, הם בסדר, יש להם רישיון נהיגה ואני מצטרף לדברים של חבר הכנסת מקלב, שאנחנו צריכים לשנות את המדיניות.

דב ליפמן: אני חייב להגיד - למרות שמעניין אותי מה עושים במדינות אחרות - כמעט לא אכפת לי כי אנחנו מדינת ישראל, אנחנו רוצים לעזור לעולים חדשים וכמו שבארצות הברית יש אמנה בין המדינות וגם באיחוד האירופי יש אמנה בין המדינות, אנשים מגיעים, יש להם רישיון נהיגה, אני מבקש לדרוש את מה שדרשתי בהתחלה, אנחנו צריכים לשנות את המדיניות ואם המשרד לא יעשה את זה אז אנחנו כן נבדוק את האפשרויות דרך חקיקה ונגבש את כל העזרים שצריך כי זה דבר שמביא המון ייסורים.

דב ליפמן: לא צריך את זה.

דב ליפמן: אם אנחנו לא מקבלים תשובה למה במשך שנה זה בסדר לנהוג ואין בעיה של בטיחות בדרכים, אם אין תשובה, אנחנו חייבים לשנות את זה.

<ציון מזרחי: העניין הזה נובע ממדיניות לבצע את זה, בהחלט כן.

<ציון מזרחי: הזכיר את זה ד"ר גור-אריה, היות והוא הזכיר את זה, אני אחזק את זה.

<ציון מזרחי: לפני שנות התשעים היו ממירים רישיונות רק על סמך נייר.

<ציון מזרחי: היתה עלייה תלולה של מעורבות בתאונות דרכים.

<ציון מזרחי: עלייה תלולה מאוד, נזקים איומים.

<ציון מזרחי: ישבנו והחלטנו וקבענו את המדיניות הזאת.

יואל רזבוזוב: מצאתם קשר ישיר בין העברת הרישיונות של העולים?

<ציון מזרחי: כן, ראינו.

יואל רזבוזוב: קשר סיבתי, קשר ישיר?

<ציון מזרחי: כן.

<ציון מזרחי: אדוני היושב ראש, לא נמצאים כאן ממשרד הקליטה - - - -

<דנה גורדון שושני: נמצאת כאן היועצת המשפטית של המשרד.

<ציון מזרחי: בעבר - - - -

אורי מקלב: זה הרי השתנה.

אורי מקלב: גם המדינות שהם עולים משם, הן כבר לא אותו הדבר.

אורי מקלב: אנחנו רוצים לצאת מהקיבעון.

אורי מקלב: אנחנו מרגישים קצת קיבעון בעניין.

אורי מקלב: אנחנו מעריכים את העבודה שלכם אבל אתה בסך הכול משקף תמונה שאנחנו רגילים לראות ממשרדים ממשלתיים באופן כללי.

אורי מקלב: צריך לצאת מהקיבעון הזה.

יואל רזבוזוב: יש כאן נתונים שצריך לשקול.

יואל רזבוזוב: ההמלצה שלי, כל אחד רשאי להגיש פה איזה שהיא המלצה, אנחנו צריכים לקבל את הנתונים, את הסטטיסטיקה שלהם, אומנם העלייה היום היא לא כמו שהיתה פעם, אנחנו מדברים על גל העלייה הגדול, היום יש פחות עולים, יש בין 10,000 עולים ל-20,000 עולים בשנה, צריך לראות מאיפה הם באים ואז אפשר להקל.

אורי מקלב: אדוני היושב ראש, יש גם שינוי במדינות המוצא, מדינות המוצא שמשם באים העולים החדשים.

יואל רזבוזוב: טוב, אנחנו לא נעשה כמו ברפואה, מדינות פטור.

אורי מקלב: אבל גם ברפואה זה השתנה, זה לא מה שהיה פעם, היום לא מחכים שבע ושלוש שנים, אין דבר כזה היום.

יואל רזבוזוב: אבל יש לך מדינות פטור.

אורי מקלב: אז נעשה את זה גם פה.

אורי מקלב: אם אדוני ירשה, ואני אציע את זה לאדוני, לבקש מהם שיעשו שיעורי בית במשרדים, עוד 30 יום או 45 יום נקיים דיון נוסף על מנת לראות ששינו.

יואל רזבוזוב: אנחנו נקיים דיון נוסף, אבל חבר הכנסת מקלב, תן לציון לסיים.

<ציון מזרחי: עוד שני דברים לתשומת הלב.

<ציון מזרחי: בשנות השבעים היתה עלייה גדולה, היו כמה גלי עלייה והיתה הווייה שאז בזמנו אמרו, מי שבא עם רישיון נהיגה למונית ממדינתו, תהיה לו כאן זכות לקבל, מה שנקרא בעגה העממית, מספר ירוק.

<ציון מזרחי: פתאום מגזר מסוים של עולים ממדינה מסוימת, למחרת בבוקר לכולם היו רישיונות למונית.

<ציון מזרחי: שנית, איך אנחנו כמדינה דמוקרטית שוויונית – כי אני שומע נימה כזאת, הוא בא ממדינה מתוקנת, ארצות הברית, קנדה – אז להפלות בין עולה שמגיע מארצות הברית לבין עולה שמגיע מאתיופיה ולהגיד, את זה נבדוק בציציות ונעשה לו כך וכך, ולו, בגלל שהוא בא ממדינה נאורה וחתומה על הסכמים, ננהג אחרת?

<ציון מזרחי: אנחנו צריכים דין אחד לכולם.

<ציון מזרחי: זו המחשבה של שוויון בדמוקרטיה.

<מירב תורג'מן: אבל יש לך הסמכה בתקנות ממדינות האמנה.

<ציון מזרחי: אנחנו מנסים לעשות עכשיו הסכם עם אירופה, עם איטליה, עם גרמניה, אנחנו לא חברים במועצה האירופאית, אנחנו רק נספחים, ישראל היא ליד.

<ציון מזרחי: אנחנו קיבלנו על עצמנו תקינה אירופאית, ישראל היא ליד, ישראל מדברת עם המדינות האלה, משרד החוץ מייצג אותנו, אנחנו משתדלים להגיע.

<ציון מזרחי: אשמח שמחר נציגי ארצות הברית וקנדה ושאר מדינות העולם יעשו הסכמים עם מדינת ישראל ובא לציון גואל.

<ציון מזרחי: אני שומע כאן נימה, שחס ושלום קוראת לי, קוראת למדינה או לממשלה או לנציגיה, עם זה תעשו כך ועם זה תעשו כך, זה מחריד אותי.

<ציון מזרחי: זה מחריד אותי רבותי.

יואל רזבוזוב: בואו נסכם, יש לנו כאן תמונה מלאה.

יואל רזבוזוב: קודם כל אני רוצה להבהיר, שהיום היה דיון, הקשבנו, יש כבר כמה דברים שאסכם אותם עכשיו, שכבר יצאו מהדיון הזה.

אורי מקלב: רגע אדוני, לגבי הסטודנטים לא קיבלנו תשובה.

יואל רזבוזוב: נכון, לגבי הסטודנטים לא קיבלנו תשובה.

<ציון מזרחי: נציגי משרד הפנים לא נמצאים כאן.

<ציון מזרחי: לפני כשלוש שנים ישבו על המדוכה במשרד הפנים וקבעו שם מסמרות להחלטות כאלה, זה נוגע לשוהים זמניים במדינת ישראל, שלא לדבר על כאלה שהם לא חוקיים וישנם עובדים זרים, שהיו מראים את רישיון הנהיגה ואז הגוף האוכף, המשטרה, רואה שהוא בסדר גמור.

<ציון מזרחי: הוא היה שב"חניק למשל וכו'.

<ציון מזרחי: ואני לא עושה הכללות, יש סטודנטים, יש תיירים, אבל החליטו החלטה, שמי שנושא תעודה שמשרד הפנים קבע אותה, אנחנו נותנים לו רישיון נהיגה, לא מונעים ממנו את הזכות, הוא נבחן כדין, מקבל רישיון נייר לשישה חודשים, שמתחדש כל שישה חודשים.

יואל רזבוזוב: מתחדש בצורה אוטומטית?

<ציון מזרחי: הוא בא למשרד הרישוי והוא מקבל את זה אוטומטית.

אורי מקלב: לא, לא, הוא צריך להביא אישורי שהייה וכו'.

<ציון מזרחי: הוא צריך להציג דרכון שיש לו ויזה.

אורי מקלב: וסטודנט שמקבל לשלוש שנים, שיש לו ויזה לשלוש שנים, למה הוא צריך לקבל רישיון על נייר לחצי שנה?

יואל רזבוזוב: אי אפשר להתייחס לנקודה הזאת?

<ציון מזרחי: כבוד היושב ראש, היה כדאי לזמן גם את נציגי משרד הפנים שיסבירו את דעתם.

יואל רזבוזוב: לדיון הבא.

יואל רזבוזוב: התשובה מקובלת.

יואל רזבוזוב: חברים, מיצינו את התמונה, יש לנו - - -

אברהם מיכאלי: הבאנו שיש בעיה.

יואל רזבוזוב: יש בעיה.

יואל רזבוזוב: קודם כל, על שולחן ועדת הכלכלה מונחות תקנות התעבורה, על חלק מהדברים שדרושים תקנות, נבקש לשלב את זה בדיון בוועדת הכלכלה.

<מירב תורג'מן: ציון מזרחי, על שולחן ועדת הכלכלה מונחות תקנות שנחתמו על ידי שר התחבורה בדיוק בעניין הזה.

<מירב תורג'מן: אני ראיתי גם שאתה מכותב למכתב של השר, בדיוק להבהיר את העניין של השנה, ואם הוא יוצא אחרי שלושה חודשים אז השנה נספרת מחדש.

<מירב תורג'מן: אתה מכיר את התקנות?

<ציון מזרחי: לא התעמקתי.

<ציון מזרחי: רבותי, אין לי עדיין 100 ימי חסד בתפקיד החדש הזה, תנו לי צ'אנס.

יואל רזבוזוב: בהצלחה.

<מירב תורג'מן: יכול להיות שבמסגרת הדיון בתקנות האלה – שאני אשמח לתת לך עותק - - -

יואל רזבוזוב: מר ציון מזרחי, אני רוצה להבהיר שוב את הנקודות: אחרי שני טסטים פסולים, לא לשלוח למבחן תיאוריה.

<ציון מזרחי: עכשיו כאשר אחזור למשרד, זה ירד.

יואל רזבוזוב: יפה.

יואל רזבוזוב: חיילים – מיצינו, יש לנו כאן תשובה מקובלת.

<ציון מזרחי: אם יש מקרה כזה, תביאו לי.

יואל רזבוזוב: ריענון של מערכת הביטוח – מיצינו.

יואל רזבוזוב: נושא התרגום – עליכם לבדוק אם יש בעיות.

יואל רזבוזוב: בעיות נקודתיות מול הרישוי כגון: נכים, חיילים, עולים, יש לכם את הכתובת גם מול מרב"ד.

יואל רזבוזוב: מדינות הסכם, התוספת לתקנה 12, אני חושב שעלינו לפנות למשרד החוץ, להגיד שישנה בעיה כזאת ושהם יפעלו.

<ציון מזרחי: תמריצו אותם.

יואל רזבוזוב: בדיוק, נמריץ כדי שיהיו כמה שיותר מדינות הסכם ואז אנחנו נפתור את הבעיה הזאת.

יואל רזבוזוב: כשאנחנו רואים מאיפה מגיע אחוז העולים הגבוה ביותר וזו מדינה שאין אתה בעיות, לנסות לגבש אתה הסכם.

יואל רזבוזוב: יש לי הצעה, המלצה, רוצה לשמוע חוות דעת עליה, בנושא כזה שעולה חדש מגיע והוא נוהג כבר שנה ויש לו ביטוח וכו', יש לו רישיון בינלאומי, אין לו תאונות, יש לו עבר נקי, אנחנו יודעים שהוא נהג בסדר, אז לעשות את ההמרה הזאת?

יואל רזבוזוב: אני מבקש לבדוק את הנושא.

<ציון מזרחי: אם תרשה לי, זה טעון בדיקה, שווה מחשבה.

יואל רזבוזוב: מה שאני מבקש, לבדוק את הנושא הזה.

<ציון מזרחי: טעון בדיקה, שווה מחשבה, לא אמרתי שלא.

יואל רזבוזוב: חברים, כל דבר כאן נרשם לפרוטוקול, ניתן לכם זמן להתארגן לתקנות, נודיע על התאריך הבא לדיון.

יואל רזבוזוב: ציון, באמת הצלחה בתפקיד.

<ציון מזרחי: 45 יום לא יספיקו לי.

יואל רזבוזוב: אנחנו נודיע על התאריך הבא, לא אמרתי 45 יום.

<ציון מזרחי: חבר הכנסת מקלב ביקש, אני לא אעמוד בזה.

יואל רזבוזוב: אנחנו נראה אם הדברים זזים כאן - - -

<ציון מזרחי: אני חושב שכן התקדמנו היום וכן עשינו מעשים וכן נתנו תשובות.

יואל רזבוזוב: ציון, עשינו הרבה מעשים טובים, אנחנו רוצים להתקדם בכל דבר.

יואל רזבוזוב: הדברים האלה מקובלים, אנחנו מבקשים לזרז.

יואל רזבוזוב: נכנסת לתפקיד, אני חושב שחובת ההוכחה עליך, פנינו לעולים חדשים, אנחנו רוצים כאן כמה שיותר עולים, להקל עליהם ולעזור להם.

יואל רזבוזוב: תודה רבה חברים, הישיבה הסתיימה.